EU ໃຫ້ການຊ່ວຍ​ເຫຼືອ ແກ່ພາກ​ສ່ວນແປ​ຮູບ​ໄມ້​ ຂອງລາວ
EU ມີ​ນະ​ໂຍບາຍ​ເປີດ​ຕະຫລາດ​ ເພື່ອ​ຮອງ​ຮັບ​ການ​ນຳ​ເຂົ້າ ຜະລິດ​ຕະພັນ​ໄມ້​ສຳ​ເລັດ​ຮູ​ບ ​ເຊັ່ນເຄືອງ​ເຮືອນ​ຂອງ​ຊານ (Furniture) ຈາກ​ຜູ້​ຜະລິດ​ໃນ​ລາວ​ໃຫ້ຫຼາຍຂຶ້ນຢ່າງ​ຕໍ່​ເນື່ອງ.
ສະຫະພາບຢູໂຣບໃຫ້ການຊ່ອຍເຫຼືອລາວ ໃນການພັດທະນາ ພາກທຸລະກິດ ການແປຮູບໄມ້ເພື່ອການສົ່ງອອກໄປຕ່າງປະເທດ ໃຫ້ຫຼາຍຂຶ້ນ ໂດຍສະເພາະແມ່ນການສົ່ງໄປ ໃນຕະຫລາດຂອງ ສະຫະພາບຢູໂຣບນັ້ນ ທ່ານ Michel Goffin ຜູ້ຕາງໜ້າຂອງສະຫະພາບຢູໂຣບ (EU) ປະຈຳ ສປປ ລາວ ຖະແຫລງຢືນຢັນວ່າ EU ມີນະໂຍບາຍເປີດຕະຫລາດເພື່ອຮອງຮັບການນຳເຂົ້າຜະລິດ ຕະພັນໄມ້ສຳເລັດຮູບ ເຄືອງເຮືອນຂອງຊານ (Furniture) ຈາກຜູ້ຜະລິດໃນລາວໃຫ້ຫຼາຍ ຂຶ້ນຢ່າງຕໍ່ເນື່ອງ ຫາກແຕ່ວ່າ ການທີ່ຜູ້ຜະລິດໃນລາວ ຈະສາມາດສົ່ງຜະລິດຕະພັນໄມ້ສຳເລັດຮູບໄປຍັງຕະຫລາດໃນ EU ໄດ້ນັ້ນ ກໍຈະຕ້ອງປະຕິບັດຕາມລະບຽບກົດໝາຍຂອງ EU ໄດ້ຢ່າງຄົບຖ້ວນດ້ວຍ ໂດຍທີ່ສຳຄັນກໍຄືຜູ້ຜະລິດໃນລາວ ຈະຕ້ອງມີຫລັກຖານ ທີ່ຢັ້ງຢືນໄດ້ຢ່າງຄັກແນ່ວ່າ ໄມ້ທີ່ ນຳໃຊ້ເປັນວັດຖຸດິດ ໃນການແປຮູບນັ້ນ ເປັນໄມ້ທີ່ໄດ້ມາຢ່າງຖືກຕ້ອງຕາມກົດໝາຍ ຊຶ່ງກໍ ຄືໄມ້ທີ່ຕັດມາຈາກພື້ນທີ່ສຳປະທານ ທີ່ໄດ້ຮັບອະນຸຍາດ ຈາກລັດຖະບານລາວ ຢ່າງຖືກ ຕ້ອງ ແລະ ພ້ອມກັນນັ້ນ ຜະລິດຕະພັນໄມ້ທີ່ຜູ້ຜະລິດໃນລາວ ຈະສົ່ງໄປຍັງຕະຫລາດໃນ EU ກໍຍັງຈະຕ້ອງມີມາດຕະຖານສາກົນ ທັງໃນດ້ານເທັກນິກການຜະລິດ ແລະ ການນຳໃຊ້ ແຮງງານອີກດ້ວຍ ດັ່ງທີ່ທ່ານ Michel Goffin ໄດ້ໃຫ້ການຢືນຢັນວ່າ: ແຕ່ຢ່າງໃດກໍຕາມ ການທີ່ຜູ້ຜະລິດໃນລາວຈະສາມາດປະຕິບັດ ໄດ້ຕາມເງື່ອນໄຂດັ່ງກ່າວນີ້ຂອງ EU ກໍບໍ່ແມ່ນເລື້ອງງ່າຍ ເນື່ອງ ຈາກການບໍລິຫານງານດ້ານປ່າໄມ້ໃນລາວ ຍັງຂາດຄວາມຊັດ ເຈນ ແລະ ຂັດແຍ້ງກັບເປົ້າໝາຍ ທີ່ຈະເພີ້ມຄວາມໜາແໜ້ນ ຂອງປ່າໄມ້ໃນລາວ ໃຫ້ຫຼາຍຂຶ້ນອີກດ້ວຍ ດັ່ງທີ່ ທ່ານດວງດີ ອຸດທະຈັກ ສະມາຊິກສະພາແຫ່ງຊາດລາວ ໄດ້ໃຫ້ການຢືນ ຢັນວ່າ: ທາງດ້ານທ່ານທອງສິງ ທຳມະວົງ ນາຍົກລັດຖະມົນຕີລາວ ກໍໄດ້ຖະແຫລງເພື່ອຕອບຂໍ້ສົງ ໄສດັ່ງກ່າວນີ້ວ່າ ລັດຖະບານລາວມີແນວນະໂຍບາຍກ່ຽວກັບປ່າໄມ້ທີ່ຊັດເຈນ ກໍຄືການເພີ້ມ ລະດັບຄວາມໜາແໜ້ນ ຂອງປ່າໄມ້ພາຍໃນປະເທດໃຫ້ໄດ້ເຖິງ 65 ແລະ 70 ເປີເຊັນ ຂອງ ພື້ນທີ່ທັງໝົດໃນປີ 2015 ແລະປີ 2020 ແຕ່ການທີ່ຈະສາມາດບັນລຸເປົ້າໝາຍດັ່ງກ່າວໄດ້ ຢ່າງແທ້ຈິງນັ້ນ ກໍຈະຕ້ອງໄດ້ຮັບການຮ່ວມມື ຈາກທຸກພາກສ່ວນ ທັງໃນພາກລັດຖະບານ ພາກເອກະຊົນ ແລະ ປະຊາຊົນລາວບັນດາເຜົ່າ ໃນທົ່ວປະເທດ ທັງນີ້ ໂດຍທ່ານທອງສິງ ຢອມຮັບວ່າ ໃນປັດຈຸບັນນີ້ ຍັງມີການລັກລອບຕັດໄມ້ ໂດຍຜິດກົດ ໝາຍເກີດຂຶ້ນຢ່າງກວ້າງຂວາງ ໃນທົ່ວປະເທດ ໂດຍເງື່ອນໄຂສຳຄັນ ທີ່ເຮັດໃຫ້ສະພາບ ການດັ່ງກ່າວ ສາມາດເກີດຂຶ້ນໄດ້ ກໍຄືການປະຕິບັດໜ້າທີ່ ຢ່າງບໍ່ຖືກຕ້ອງຕາມກົດໝາຍ ຂອງບັນດາພະນັກງານລັດຖະບານ ໃນທຸກລະດັບຊັ້ນ ດັ່ງທີ່ທ່ານທອງສິງ ໄດ້ໃຫ້ການຊີ້ ແຈງວ່າ: ກ່ອນໜ້ານີ້ ກະຊວງກະສິກຳ-ປ່າໄມ້ ລາຍງານວ່າໜ່ວຍຕຳຫລວດສະເພາະກິດສາມາດ ຢຶດໄມ້ທີ່ລັກລອບຕັດໄດ້ 8 ແສນກວ່າແມັດກ້ອນໃນລະຍະ 6 ເດືອນທຳອິດຂອງແຜນການ ປະຈຳປີ 2013-2014 ນີ້ ໂດຍໄມ້ທີ່ຢຶດໄດ້ດັ່ງກ່າວ ຖືເປັນປະລິມານ ທີ່ຫຼາຍກວ່າໄມ້ທີ່ຖືກ ຕັດ ຢ່າງຖືກຕ້ອງຕາມກົດໝາຍ ໃນລະຍະດຽວກັນນີ້ເຖິງ 8 ເທົ່າໂຕ ຍິ່ງໄປກວ່ານັ້ນ ເຈົ້າໜ້າທີ່ຂັ້ນສູງຂອງລາວ ຍັງປະເມີນວ່າ ການລັກລອບຕັດໄມ້ໃນຕະ ຫລອດແຜນການປີ 2013-2014 ມີປະລິມານລວມ ຫຼາຍກວ່າ 1 ລ້ານແມັດກ້ອນອີກດ້ວຍ ໂດຍເຂດທີ່ມີການລັກລອບຕັດໄມ້ຫຼາຍທີ່ສຸດ ກໍແມ່ນເຂດຊາຍແດນລາວ ທີ່ຕິດຕໍ່ກັບ ຫວຽດນາມ ຈີນ ແລະໄທຕາມລຳດັບ